b"\n_START_ARTICLE_\nConfederaci\xc3\xb3 caranqui\n_START_PARAGRAPH_\nLa confederaci\xc3\xb3 caranqui fou una agrupaci\xc3\xb3 de pobles precolombins estesa a partir del segle XIV a la zona nord de l'actual Equador, a les prov\xc3\xadncies de Pichincha, Imbabura i Esmeraldas._NEWLINE_Formada a partir dels cabdillatges previs de la regi\xc3\xb3 situats al nord de Quito i dels territoris de la confederaci\xc3\xb3 quitu, fou una de les confederacions del per\xc3\xadode anomenat \xc2\xabd'integraci\xc3\xb3\xc2\xbb que arrib\xc3\xa0 m\xc3\xa9s lluny en el proc\xc3\xa9s de formar un protoestat. Aquest proc\xc3\xa9s es va veure afavorit per un idioma com\xc3\xba i per la unitat geogr\xc3\xa0fica i cultural de la zona entre els rius Guayllabamba i Chota, on es va desenvolupar inicialment. Pel que fa a les restes arqueol\xc3\xb2giques, s\xc3\xb3n destacables les pir\xc3\xa0mides o tolas i els monticles funeraris amb pou, que coincideixen amb centres d'administraci\xc3\xb3 pol\xc3\xadtica i d'intercanvi comercial. \xc3\x89s molt possible que les tolas fossin plataformes per a les vivendes de les elits i per a activitats cerimonials. Entre aquestes restes cal esmentar els conjunts de Socapamba, de Cochicaranqui (que potser fou la capital de la confederaci\xc3\xb3) i de Cochasqu\xc3\xad._NEWLINE_A partir de la documentaci\xc3\xb3 hist\xc3\xb2rica, sembla que la confederaci\xc3\xb3 s'opos\xc3\xa0 amb for\xc3\xa7a \xc3\xa8xit a la penetraci\xc3\xb3 inca de finals del segle XV i comen\xc3\xa7aments del XVI. En temps de Huayna C\xc3\xa1pac, la resist\xc3\xa8ncia caranqui s'organitz\xc3\xa0 al voltant del cabdill de Cayambe, que aconsegu\xc3\xad mantenir durant 15 anys una poderosa alian\xc3\xa7a de pobles per fer front a la conquesta inca. La resist\xc3\xa8ncia acab\xc3\xa0 amb la massacre de Yaguarcocha, per\xc3\xb2 malgrat tot, sembla que els cabdills locals continuaren tenint un cert protagonisme a la zona, tal com mostren els testimonis dels conquistadors espanyols respecte al cabdill d'Otavalo. Despr\xc3\xa9s de la conquesta inca, part de la poblaci\xc3\xb3 fou traslladada al centre de l'actual Per\xc3\xba per treballar terres, mentre que els que romangueren a la zona es convertiren en yanaconas, obligats a treballar les terres que ara pertanyien a l'Estat._NEWLINE_Tal com passa amb la confederaci\xc3\xb3 quitu, els influents treballs historiogr\xc3\xa0fics del jesu\xc3\xafta Juan de Velasco, al segle XVIII, han fet que sovint es barregin els fets de les dues confederacions de pobles i s'incloguin conjuntament en un inexistent \xc2\xabRegne de Quito\xc2\xbb. En qualsevol cas, desconeixem si en algun moment una de les dues tingu\xc3\xa9 alguna mena de preemin\xc3\xa8ncia sociopol\xc3\xadtica sobre l'altra."